  Майя Бывальцева Удмуртарняе, 23-тӥ инвожое, «Дорожный патруль» Шаркан ёросысь сюресъёсты эскериз. Со сярысь ивортэ Удмуртиысь транспортъя но сюрес возёсъя министерстволэн пресс-службаез. Та ӵектос улосвыл тӧролэсь ужзэ огдырлы быдэсъясь Александр Бречалов кичӧлтэмъя кылдӥз. Со улсын общественникъёс сюресъёсты тупатъянлэсь ӟечлыксэ эскеро. Ӧри, кытчы пыризы транспортъя но сюрес возёсъя министерствоысь ӧнерчиос, министерство бордын ужась мер кенешлэн ёзчиез Александр Тайгаров, Огъяросси калык фронтлэн улосвылъя исполкомезлэн кивалтӥсез Андрей Цаплин, ужъёсты нуись огазеяськонлэн ыстэм муртъёсыз, 2 объектэз эскериз. Соосты выльдон 2018-тӥ арлы чакламын. Вортчапочинка (Малый Казес) гуртын 160 адями улэ, вань ФАП, клуб. Отӥ школа автобуслэн маршрутэз ортче. Мукетыз объект — Быгы гурт. Финн-угор дуннелэн шоркараз арлы быдэ 3 сюрслэсь трос туристъёс вуыло. Администрациын ужасьёслэн верамзыя, туристъёс тросгес но луыны быгатысалзы, но урод сюресъёс луонлык уг сёто. Школаын 145 пиналъёс дышетско, 64 покчиос нылпи садэ ветло. Пиналъёсты кык бускель гуртъёсысь вайыло. Эсенронъёслы йылпумъянъёсъя «Дорожный партуль» кыксэ ик объектъёсты туж кулэен лыдъяз но тупатыны ӵектӥз. Проектно-сметной ужкагазъёс дасямын но экспертизаез ортчо. «Дорожный контроль» озьы ик Мувыр гурт дорозь лэсьтӥськись сюрес вылэ вуылӥз (3,8 иськем). Музъем ужъёсты толэзь азьвыл кутскизы. Общественникъёс ужъёслэсь ӟечлыксэс эскеронэз дунъяны быгатӥзы, кулэ актъёсты гожтонэ пыриськизы. «Мерлыкен таӵе амалэн кусып возён милемлы кельше, тазьы ветлыны азьланяз но малпаськомы», — пусйиз транспортъя но сюрес возёсъя министрлэсь ужзэ быдэсъясь Алексей Горбачёв. Тегъёс: Авто Шаркан Удмуртия сюресъёс гуртсюресъёс тупатъянужъёс транспортъяносюресвозёсъяминистерство  